ΕΡΤ3

Η **ΕΡΤ3** (**Ελληνική Ραδιοφωνία Τηλεόραση 3**) είναι ο τρίτος δημόσιος τηλεοπτικός σταθμός, με καθημερινή εκπομπή και ένας από τους τέσσερις σταθμούς της ΕΡΤ Α.Ε. Έχει έδρα τη Θεσσαλονίκη και άρχισε να εκπέμπει στις 14 Δεκεμβρίου 1988. Το κανάλι διαθέτει στούντιο σε διάφορες πόλεις της Ελλάδας, όπως σε Κομοτηνή, Φλώρινα, Έδεσσα καθώς και στα νησιά Σάμο και Πάρο. Από το 1996 εκπέμπεται μέσω PAL με ντοκιμαντέρ, εκπομπές θρησκευτικού και λαογραφικού ενδιαφέροντος και προγράμματα σχετικά με την ελληνική επαρχία.

Η ΕΡΤ3 έχει αξιόλογες συνεργασίες με κανάλια των Βαλκανίων, της Γαλλίας και της Ρωσίας, στα πλαίσια ανταλλαγής προγραμμάτων ενώ παράλληλα ασχολείται με περιφερειακά, πολιτιστικά και θρησκευτικά θέματα.

Μετά το κλείσιμο της ΕΡΤ συνέχισε τις εκπομπές της, μέσω της ΕΡΤ Open, ενώ με την επαναφορά της ΕΡΤ δύο χρόνια μετά, το κανάλι επαναλειτούργησε, αλλά λίγο αργότερα εντός του μήνα, στις 29 Ιουνίου του 2015.

## Ιστορία
### 1976
Η πρώτη επίσημη εκπομπή έγινε στις 2 Σεπτεμβρίου 1976, για την κάλυψη της 50ής ΔΕΘ. Το στούντιο βρίσκονταν στο Περίπτερο 8 και παρουσιαστής ήταν ο Τέρενς Κουίκ ο οποίος ήταν ένας από τους ανθρώπους που ανέλαβαν το στήσιμο του καναλιού.

### 1988
Η λειτουργία ενός τρίτου καναλιού από την Βόρεια Ελλάδα ήταν στα σχέδια της ΕΡΤ για αρκετά χρόνια (ήδη στην Θεσσαλονίκη λειτουργούσαν τα αντίστοιχα κλιμάκια της ΕΡΤ και της ΥΕΝΕΔ από το 1976) και τελικά πραγματοποιήθηκε το 1988, με συγχώνευση των κλιμακίων των μετέπειτα ΕΤ1 και ΕΤ2, για τη σύσταση της ΕΤ3 η οποία ξεκίνησε να εκπέμπει αρχικά τοπικά στις 14 Δεκεμβρίου του 1988 στις 19:00, και ύστερα στην Αθήνα στις 25 Μαρτίου 1989, με τρεις ώρες καθυστέρηση των εκπομπών έπειτα από την έναρξη του τακτικού της προγράμματος, όντας χρησιμοποιούμενη από την ΕΡΤ για να καταλάβει κάποιες ελεύθερες συχνότητες, ώστε να μην επιτρέψει τη χρήση τους από τους υπό σύσταση δημοτικούς και ιδιωτικούς τηλεοπτικούς σταθμούς.

Αρχικά μετέδιδε σε επανάληψη παλαιές σειρές των δύο κύριων καναλιών (ΕΤ1 και ΕΤ2) και μετέπειτα έβγαλε δικές της εσωτερικές παραγωγές, αποκτώντας τη δική της φυσιογνωμία.

Από τους κυριότερους συντελεστές είναι ο Λευτέρης Κογκαλίδης, που έχει παρουσιάσει δελτία ειδήσεων, δημοσιογραφικές και μουσικές εκπομπές (όπως η "Μουσική βιντεοθήκη") και ο Γιώργος Φερέτης, επίσης παρουσιαστής του δελτίου ειδήσεων. Και οι δύο ξεκίνησαν από το παράρτημα της ΥΕΝΕΔ στη Θεσσαλονίκη.

### 1989-2003
Στις 25 Φεβρουαρίου 1989 ξεκινάει η κανονική ροή προγράμματος. Το 1990 το σήμα επεκτείνεται σε όλη τη Βόρεια Ελλάδα. Τον Ιούνιο του 1994 η Γενική Διεύθυνση Βορείου Ελλάδος αντικαθίσταται από την ΕΡΤ3, με διοικητική και οικονομική αυτοτέλεια. Μετά από τρεις μήνες (Σεπτέμβριος) δημιουργούνται τα Μουσικά Σύνολα της ΕΡΤ3, ενώ τον Σεπτέμβριο του 1995 παίρνει μέρος σε διεθνή διαγωνισμό με θετικές κριτικές.

Το 1995 γίνεται μέλος της Ευρωπαϊκής Ένωσης Περιφερειακών Τηλεοπτικών Σταθμών, ενώ το ίδιο έτος, δημιουργείται το πρώτο περιφερειακό στούντιο της ΕΡΤ3 στη Φλώρινα. Το 1996 η ΕΤ3 συμμετέχει με γείτονες δημόσιους τηλεοπτικούς σταθμούς στη συμπαραγωγή του διαβαλκανικού προγράμματος *Balkan TV Magazin*. Την ίδια χρονιά δημιουργούνται τα πρώτα ψηφιακά στούντιο με 2 ψηφιακούς και 3 αναλογικούς θαλάμους μοντάζ και έναν ψηφιακό θάλαμο ροής προγράμματος, αλλάζοντας και το σύστημα μετάδοσης της από SECAM σε PAL και το σήμα της ΕΡΤ3 φτάνει σε κάλυψη το 64% της Ελλάδας, ενώ είναι ο πρώτος ελληνικός τηλεοπτικός σταθμός που χρησιμοποιεί το πρότυπο 16:9.

Στις 5 Νοεμβρίου 1996 βγαίνει στον αέρα το τέλετεξτ της ΕΤ3 με τίτλο "ΕΡΤΕΞΤ". Την 1η Ιουνίου 1997 η ΕΡΤ3 δημιουργεί τη δικιά της ιστοσελίδα στο www.ert3.gr. Το 1998 η ΕΡΤ3 δημιουργεί άλλα δύο περιφερειακά στούντιο, σε Μυτιλήνη και Κομοτηνή, ενώ οι τρεις ραδιοφωνικοί της σταθμοί μετεγκαθιστούνται από την Αμερικανική Γεωργική Σχολή σε δικά της κτήρια στην οδό Αγγελάκη, όπου παραμένουν μέχρι σήμερα.

Από τον Μάρτιο του 2000 η ΕΤ3 εκπέμπει με 24ωρο πρόγραμμα, αντί του 16ώρου που είχε παλαιότερα, ενώ η κάλυψη αυξάνεται στο 85% της χώρας. Από τότε η ΕΡΤ3 δημιουργεί και άλλα περιφερειακά στούντιο σε Σάμο, Πάρο και Έδεσσα. Τον Οκτώβριο του 2003 δημιουργεί την ιστοσελίδα www.et3doc.gr για τα ντοκιμαντέρ δικής της παραγωγής.

### Μετά το κλείσιμο της ΕΡΤ
Η απόφαση της κυβέρνησης Σαμαρά για το κλείσιμο της ΕΡΤ, την 11 Ιουνίου 2013, σήμανε επισήμως την διακοπή λειτουργίας του σταθμού. Ωστόσο οι εργαζόμενοι αποφάσισαν να παραμείνουν στις εγκαταστάσεις, μην αναγνωρίζοντας την απόφαση, και να συνεχίσουν την παραγωγή προγράμματος εις ένδειξη διαμαρτυρίας. Το Νοέμβριο του 2013, μετά την εκκένωση του Ραδιομεγάρου στην Αθήνα, από όπου εξέπεμπε μέχρι τότε η ΝΕΤ, η ΕΤ3 έγινε το μοναδικό κανάλι του εγχειρήματος των εργαζομένων, που αργότερα έγινε γνωστό ως ΕΡΤ Open όπου μαζί με διάφορες ιστοσελίδες ήταν διαθέσιμο.

Από τον Αύγουστο του 2014, η ΕΤ3 πριν και μετά την κάλυψη της 79ης Διεθνούς Έκθεσης Θεσσαλονίκης επανέφερε σε λειτουργία πομπούς σε κέντρα εκπομπής ανά την Ελλάδα και αναλογικά και ψηφιακά.

Μετέπειτα, η ΕΤ3 εκπέμπει ψηφιακά από το Νοέμβριο του 2014 σε Θεσσαλονίκη και Δυτική Ελλάδα, από τον Ιανουάριο του 2015, σε Ηράκλειο και Ιωάννινα και από τον Φεβρουάριο του 2015 στην Κεντρική Μακεδονία.

### Επαναλειτουργία ΕΡΤ3
Στις 28 Απριλίου 2015, ψηφίστηκε ο νόμος για την επαναλειτουργία της ΕΡΤ με αλλαγή του ιδρυτικού νόμου της ΝΕΡΙΤ η οποία αντικατέστησε την παλιά ΕΡΤ (προσωρινά εξέπεμψε η ΔΤ), και η οποία έγινε στις 11 Ιουνίου της ίδιας χρονιάς, δύο χρόνια μετά το μαύρο στην ΕΡΤ, με μετονομασία του καναλιού σε ΕΡΤ3 δίχως αρχικά πλήρες πρόγραμμα. Παράλληλα αναδιοργανωνόταν και το Διοικητικό συμβούλιο της ΕΡΤ3, και στις 17 Ιουνίου 2015 ανακοινώθηκε ότι ο νέος πρόεδρος της ΕΡΤ3 θα είναι ο πρώην πρύτανης του ΑΠΘ, Γιάννης Μυλόπουλος.

Μετά από την επαναλειτουργία της μητρικής εταιρίας, ακολούθησε και της ΕΡΤ3 η οποία έγινε επισήμως στις 29 Ιουνίου 2015. Η συχνότητά της επέστρεψε στην ψηφιακή πλατφόρμα της ΕΡΤ και εκπέμπει ελεύθερα και δορυφορικά με πλήρες πρόγραμμα.

### Δορυφορικά
Από τις 22 Νοεμβρίου 2014, η ΕΡΤ3 εκπέμπει σε Αυστραλία και Νέα Ζηλανδία, μέσω του δορυφόρου Intelsat 19 και στη συχνότητα 12286 H 28800 3/4.

### 2020-σήμερα
Στις 28 Σεπτεμβρίου 2020 η ΕΡΤ3 μαζί άλλαξε λογότυπα και σήματα. Από την Τρίτη 1η Δεκεμβρίου του ίδιου έτους ξεκίνησε η εκπομπή των καναλιών της ΕΡΤ1, ΕΡΤ2, ΕΡΤ3 σε HD ποιότητα. Από τις 28 Αυγούστου 2023, τα δελτία ειδήσεων μειώθηκαν σε ένα δελτίο με ειδήσεις από την Περιφέρεια, καθώς το ενημερωτικό σκέλος μεταφέρθηκε στο ειδησεογραφικό κανάλι ΕΡΤnews.

Στις 31 Μαρτίου 2025, έγινε επαναφορά του μεσημεριανού δελτίου ειδήσεων στην ΕΡΤ3, με ώρα μετάδοσης στις 14:30.

## Πρόγραμμα
Το πρόγραμμα του αποτελείται από ενημερωτικές, πολιτιστικές, μουσικές και αθλητικές εκπομπές, δελτία ειδήσεων, ταινίες, ντοκιμαντέρ και ξένες σειρές. Το ενημερωτικό πρόγραμμα του σταθμού είναι ποικίλο, ενώ όσον αφορά τη ψυχαγωγία προβάλλει κυρίως ντοκιμαντέρ ξένης παραγωγής καθώς επίσης και ελληνικές πολιτιστικές και επιμορφωτικές εκπομπές. Μετά από την επαναλειτουργία της, μεταδίδει και πολλές εκπομπές σχετικά με την κάθε περιφέρεια της χώρας. Προβάλει νέα επεισόδια από εκπομπές όπως *Κυριακή στο Χωριό*, *Άγρια Ελλάδα* και άλλες.

Η τότε ΕΤ3 είχε συνεργασίες με κανάλια των Βαλκανίων, τη Γαλλία και τη Ρωσία, στα πλαίσια ανταλλαγής προγραμμάτων. Πολλές σήμερα γνωστές προσωπικότητες των ιδιωτικών καναλιών ξεκίνησαν την καριέρα τους από την ΕΤ3, μεταξύ των οποίων οι συντελεστές της εκπομπής *[[Α.Μ.Α.Ν]].*, ο Γρηγόρης Αρναούτογλου, η Μαρία Χούκλη και ο Ευτύχης Μπλέτσας. Γνωστές εκπομπές είναι *Balkan Express*, *Εικονογραφήματα*, *Αληθινά Σενάρια*, *Διασπορά*, *Ονείρου Ελλάς* και άλλα γνωστά ντοκιμαντέρ.

## Σλόγκαν
***Με νου για όλους** (2003-07.06.2008)
***Η φωνή της περιφέρειας** (07.06.2008-11.06.2013)
***Θυμήσου τι έχεις, έχεις ΕΤ3** (11.06.2013-11.06.2015)
***Η ΕΡΤ3 επιστρέφει, όμως δεν έφυγε ποτέ...** (25.06-08.2015) (ανεπίσημο)
***ΕΡΤ3 παντού!** (11.2017-09.2020)
***Κάθε μέρα το καλύτερό μας** (09.2020-2022)
***Κάθε μέρα παντού** (2025-σήμερα)

## Οι ονομασίες του καναλιού
*2.9.1976 (προσωρινή λειτουργία) / 14.12.1988 - 11.6.2015: **ΕΤ3** (**Ε**λληνική **Τ**ηλεόραση **3**)
*11.6.2015 - σήμερα: **ΕΡΤ3** (**Ε**λληνική **Ρ**αδιοφωνία **Τ**ηλεόραση **3**)

## Λογότυπα

## Παραπομπές


## Εξωτερικοί σύνδεσμοι
*ΕΡΤ3
*Το πρώτο ident της ΕΤ3
*Η Ιστορία της ΕΡΤ3
*et3doc.gr (αρχείο)

Κατηγορία:Ελληνική Ραδιοφωνία Τηλεόραση
Κατηγορία:Τηλεοπτικοί σταθμοί της ΕΡΤ
Κατηγορία:Μέσα Μαζικής Ενημέρωσης της Θεσσαλονίκης
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1988